Mbunge ahimiza kuachiliwa hur kwa mahabusu 34 wenye makosa madogo

MOMBASA 
Mbunge ahimiza kuachiliwa huru kwa mahabusu 34 wenye makosa madogo 
 
MBUNGE wa Mvita, Bw Abdulswamad Sheriff Nassir ametoa wito wa kuachiliwa kwa wafungwa 34 waliohukumiwa kwa makosa madogo katika gereza la Jela Baridi mjini Mombasa. 
Alisema hatua hiyo itasaidia kupunguza msongamano wa wafungwa katika magereza ili kuwapa huduma bora na za kibinadamu. 
Akizungumza katika gereza hilo mnamo Jumamosi alipokuwa amewazuru wafungwa, mbunge huyo alisema kuna baadhi ya makosa ambayo yanaweza kutatuliwa bila kuzuia mtu gerezani. 
"Waliohukumiwa vifungo kwa makosa ya kupiga kelele, kujisaidia kiholela hadharani au kupatikana bila kitambulisho wanaweza kusamehewa, lakini wapewe onyo la kutofanya hivyo tena, alisema. 
Alieleza kuwa Kenya imekuwa ikipambana na msongamano wa wafungwa katika magereza, akitaja hali hii kuchangia wafungwa hao kuishi katika mazingira duni na kukosa huduma muhimu. 
Aidha, mbunge huyo aliwataka wafungwa watakaoachiliwa waheshimu na kutekeleza sheria za kiusalama wala wasirejelee tena makosa yao. 
"Mnapaswa kufuata sheria kila wakati ili kuepuka kukiuka sheria. Ukirudishwa tena gerezani kwa makosa haya basi ujue utamaliza kifungo chako, akasema.